Լևոն Վարդանյան (տնտեսագետ)

Լևոն Եղիշեի Վարդանյան (), հայ տնտեսագետ, մեքենագետ։ Տնտեսագիտության դոկտոր (1972), պրոֆեսոր (1972)։ Հայաստանի պետական տնտեսագիտական համալսարանի ռեկտոր (1984-1991)։

Կենսագրություն 
Լևոն Վարդանյանը ծնվել է 1926 թվականի նոյեմբերի 29-ին Կրասնոդարում։ 1930 թվականին ընտանիքի հետ տեղափոխվել է Երևան։ 1944 թվականին ավարտել է Խաչատուր Աբովյանի անվան դպրոցը, 1949 թվականին՝ Երևանի պոլիտեխնիկական ինստիտուտի մեխանիկական ֆակուլտետը։ 1953 թվականին Լենինգրադի պոլիտեխնիկական ինստիտուտում պաշտպանել է թեկնածուական ատենախոսություն։ 1957-1961 թվականներին եղել է «Հայէլեկտրամեքենա» գործարանին կից գիտահետազոտական ինստիտուտի մասնաճյուղի տնտեսագիտական հետազոտությունների սեկտորի պետ։ 1972-1984 թվականներին եղել է ԵՊԻ մեքենաշինության արտադրության տնտեսագիտության և կազմակերպման ամբիոնի վարիչ, 1984-1991 թվականներին` ՀՊՏՀ ռեկտոր, 1991 թվականից` միկրոտնտեսագիտության ամբիոնի պրոֆեսոր։

Գիտական գործունեությունը 
Աշխատանքները վերաբերում են մեքենաշինական ձեռնարկություններում արտադրական շարժընթացների կազմակերպման, դրանց արտադրական կառուցվածքի, արտադրական ներուժի օգտագործման արդյունավետության բարձրացման հարցերին։ Վարդանյանը հրատարակել է ավելի քան 150 գիտական աշխատանք, այդ թվում՝ մեկ դասագիրք (համահեղինակությամբ), երեք ուսումնական ձեռնարկ, չորս մենագրություն։ «Մեքենաշինական ձեռնարկության կազմակերպում, պլանավորում և կառավարում» (1984), «Արտադրության կազմակերպում» (1997)։ Եղել է Հայաստանի գիտատնտեսագիտական և գիտատեխնիկական ընկերությունների նախագահ (1982-1987 թվականներ, 1986-1989 թվականներ.)։

Պարգևներ և կոչումներ 
 ՀԽՍՀ գիտության և տեխնիկայի վաստակավոր գործիչ (1983)

Երկեր 
 Մեքենաշինական գործարանների արտադրական կառուցվածքի կատարելագործման ուղիները, Ե., 1971 թ.։
 Пути и методы совершенствования организации машиностротельного производства, Е., 1985։
 Организация и планирование элетротехнического производства, М., 1989 (համահեղինակ).

Ծանոթագրություններ 

Հայ տնտեսագետներ
ՀՊՏՀ ռեկտորներ
Հայ պրոֆեսորներ
ՀԽՍՀ գիտության և տեխնիկայի վաստակավոր գործիչներ
Տնտեսագիտական գիտությունների դոկտորներ